《谢雪坡送饶介之鲈鱼介之有歌索次其韵》
元代·成廷圭

松江之鲈长似人，网罟未敢伤其鳞。今年八月欲上市，谢侯先得江之津。

筠篮急脚走相送，侑以菊露之清醇。鲁阴先生不得吃，隔屋大叫呼西邻。

庖丁迎笑老饕喜，汲井洗出色胜银。筛香捣辣给爨妇，去头截尾娱众宾。

吾侪醉饱谢侯德，此乐何啻千万缗。吴王鲙残眇何许，阖闾城外犹风尘。

太羹玄酒久寂莫，世间滋味元非真。先生欲眠客且去，勿论张翰争羹莼。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。